อาการเคลื่อนไหวด้วยกันของกล้ามเนื้อใบหน้า คืออะไร
อาการเคลื่อนไหวด้วยกันของกล้ามเนื้อใบหน้า คือ ภาวะเกร็งกระตุก หรือ มีการเคลื่อนไหวพร้อมกันอย่างผิดปกติของกล้ามเนื้อใบหน้า ที่ในภาวะปกติกล้ามเนื้อเหล่านั้นจะเคลื่อนไหวไม่พร้อมกัน เช่น กล้ามเนื้อปากกับกล้ามเนื้อตาจะเคลื่อนไหวไม่พร้อมกัน เป็นต้น แต่ถ้าเป็นภาวะนี้แล้ว กล้ามเนื้อทั้งสองจะเคลื่อนไหวพร้อมกัน เช่น เมื่อกระพริบตา (กล้ามเนื้อตา) ปาก (กล้ามเนื้อปาก) ก็จะเกิดการกระตุก ทั้งที่ไม่ได้ตั้งใจ

อาการเคลื่อนไหวด้วยกันของกล้ามเนื้อใบหน้า สามารถพบได้ในผู้ป่วยที่เคยเป็นโรคอัมพาตเบลล์ (Bell’s palsy) หรือ ผู้ป่วยซึ่งเคยมีอุบัติเหตุในบริเวณใบหน้า สมมติฐานการเกิดโรคนี้ อธิบายว่า จากเส้นประสาทสมองคู่ที่ 7 (Facial nerve) งอกเจริญผิดทิศทาง โดยพบหลังจากส่วนต้นของเส้นประสาทมีรอยโรคเกิดขึ้น จึงเกิดการงอกใหม่ของเส้นประสาทที่ผิดทิศทาง เช่น ส่วนที่ต้องไปเลี้ยงตา ก็มีการงอกไปที่ปาก ที่แก้ม เช่นเดียวกับเส้นประสาทส่วนปาก ก็ไปเลี้ยงส่วนตา และ/หรือ ต่อมน้ำตาด้วย จึงเกิดอาการผิดปกติขึ้น เปรียบเทียบให้เห็นได้อย่างชัดเจน คือ การที่กิ่งไม้ถูกตัดออก และหลังจากนั้นมีการงอกใหม่ของกิ่งไม้ ที่แตกกิ่งก้านสาขามากกว่าเดิม
อายุรศาสตร์ (อายุรศาสตร์) - Internal Medicine